## Predsjednik Vlade Crne Gore Duško Marković

## Obraćanje na sastanku HoMs

## (Učestvuju ambasadori zemalja članica NATO, domaćin amb. Mađarske Kristijan Poša)

## Podgorica, 13. juni 2017.

Ambasadore Poša,

ekselencije,

dame i gospodo,

Današnji dan – dan kada ćemo okončati našu saradnju u ovom formatu – izgledao nam je jako daleko, dan koji je pomalo i nestvaran kada smo otpočinjali naš zajednički put ka punopravnom članstvu Crne Gore u Sjevernoatlantskoj alijansi.

Podsjetiću kao što je rekao i Aambasador Poša da je prvi ugovorni odnos sa Alijansom Crna Gora uspostavila 14. decembra 2006. godine potpisivanjem Okvirnog dokumenta Partnerstva za mir. Bilo je to svega šest mjeseci nakon što smo obnovili nezavisnost na majskom referendumu i jasna potvrda da ono što smo zapisali u Deklaraciji o nezavisnosti zaista želimo i da realizujemo. Dakle, naše ključne spoljnopolitičke prioritete – članstvo u NATO i Evropskoj uniji.

Decenija napornog, izazovnog, ponekad i mukotrpnog rada na ispunjavanju uslova za naše punopravno članstvo krunisana je 5. juna u Vašingtonu. Znam da ste vi sa pažnjom i ponosom pratili i aktivno učestvovali u posljednjim koracima pristupanja Crne Gore NATO-u, predaji instrumenata pristupanja Vašingtonskom ugovoru kao i ceremoniji podizanja zastave ispred sjedišta NATO.

Želim posebno i ovom prilikom da zahvalim svim državama članicama na brzoj ratifikaciji Protokola o pristupanju Crne Gore NATO-u: cio ovaj proces završen je u malo više od godinu dana od potpisivanja Protokola u Briselu!

Ponovo ističem zahvalnost i na vašim ličnim doprinosima kao izaslanika vaših zemalja u Crnoj Gori, koji ste svakako bili ključni za uspjeh tog procesa. Vi ste najbolje poznavali Crnu Goru, vi ste iz neposredne blizine pratili kako se transformiše i mijenja jedno društvo, koje je koliko juče bilo osuđeno na balkansku prosječnost i zaostajanje za savremenim demokratskim svijetom. Naravno, i vaše kolege prethodnici tokom svojih misija u Crnoj Gori u deceniji za nama: svima upućujem najiskreniju zahvalnost.

Uvažene ekselencije,

Ponoviću još jednom, članstvo Crne Gore u NATO-u je za nas istorijski događaj, civilizacijski iskorak i definitivna potvrda naše opredijeljenosti ka očuvanju i promociji evropskih i evroatlantskih vrijednosti.

Kao što veoma dobro znate, mi smo posvećeno radili i ispunjavali obaveze na ovom putu, i to se vednovalo; nijesmo prošli nista što i drugi prije nas nijesu prošli, put napornog rada i zalaganja naših institucija i pojedinaca, ali se kontekst u kome smo pristupali Alijansi razlikovao od ranijih talasa proširenja.

Crna Gora je jedina zemlja koja je primljena u NATO sama, u vrijeme kada se Evropa i svijet suočavaju sa ozbiljnim, starim i novim, bezbjednosnim izazovima.

U takvom kontekstu pogotovo je vrijedno to što je **politika otvorenih vrata** potvrđena na djelu. Znamo svi da Evropa bez stabilnog južnog krila i stabilnog Zapadnog Balkana ne može biti stabilna. Sa Crnom Gorom u NATO-u bliži smo tom cilju.

Želim takođe da vas uvjerim da je Crna Gora veoma svjesna svoje uloge i obaveza punopravne članice. Naši **reformski procesi**, transformacija i unapređenje našeg društva nijesu se zaustavili 5. juna. Nastaviće se reforme; fokus će biti i dalje na jačanju vladavine prava, kao i dijalogu za unapređenje političke klime u zemlji. **Komunikacija sa građanima** o NATO-u će se nastaviti, u novom kontekstu, sa fokusom na benefite članstva, ali i na informisanje javnosti o glavnim ciljevima, politikama i aktivnostima Alijanse.

Što se tiče **obaveza unutar Alijanse**, želim da ponovim da ćemo nastaviti doprinos u okviru operacije Odlučna podrška, u pogledu politike odbrane i odvraćanja kao i projektovanja stabilnosti i borbi protiv terorizma. U vezi sa zakljucčima sa proteklog samita u Briselu, mi ćemo raditi da do kraja godine izradimo Akcioni plan za ispunjavanje obaveza iz Velsa za dostizanje 2% budžeta za odbranu do 2024. godine.

I, na samom kraju, moram da pomenem **Zapadni Balkan** kao područje koje će i dalje biti u našem fokusu; mi ćemo sa članicama iz našeg regiona vjerujem dati novi impuls rješavanju regionalnih pitanja i nastojati da svojim primjerom i uticajem doprinesemo učvršćivanju mira i stabilnosti. Promovisaćemo nastavak politike proširenja, bićemo i dalje veoma aktivni u radu tzv. Formata A5 (Atlantske povelje) što će, vjerujem, snažno doprinositi daljem širenju evroatlantske porodice.

Hvala vam još jednom na saradnji i razumijevanju svih ovih godina, a nije vam bilo lako. Mi smo i do sada smatrali da smo svi dio jednog tima koji je predano radio na ostvarenju istorijskog cilja Crne Gore. Pred nama je novo vrijeme, novi izazovi i novi prostori za učvršćivanje strateškog partnertsva.

Iskreno se radujem budućoj saradnji u novom kapacitetu Crne Gore.

Hvala vam na pažnji.